b'\n_START_ARTICLE_\nValerie Adams\n_START_SECTION_\nBakgrunn\n_START_PARAGRAPH_\nAdams ble f\xc3\xb8dt i Rotorua p\xc3\xa5 New Zealand, med en mor fra Tonga og britisk far. Hun var gift med diskoskasteren Bertrand Vili fra Ny-Caledonia, men de skilte seg i 2010.\n_START_SECTION_\nKarriere\n_START_PARAGRAPH_\nAdams vant Junior-VM i 2002 og samme \xc3\xa5r ble hun nummer to i samveldelekene i kulest\xc3\xb8t. Under VM i Paris 2003 endte hun p\xc3\xa5 femteplass, og i sin OL-debut i 2004 ble hun nummer 8. Sin f\xc3\xb8rste medalje under et verdensmesterskap kom i Helsingfors 2005 da hun ble nummer tre. I 2006 vant hun Samveldelekene, og samme \xc3\xa5r n\xc3\xa5dde Adams for f\xc3\xb8rste gang 20 meter i kule._NEWLINE_Hun vant gull i VM 2007 i Osaka etter \xc3\xa5 ha satt personlig rekord med 20,54 i den siste omgangen av konkurransen. \xc3\x85ret etter vant hun OL-gull i Beijing, nok en gang etter \xc3\xa5 satt personlig rekord \xe2\x80\x93 20,56. _NEWLINE_I VM 2009 ble det ingen personlig rekord med resultatet 20,44, men vant likevel sin tredje internasjonale seier p\xc3\xa5 rad; rekorden ble imidlertid flyttet til 21,07 under verdensfinalen i Thessaloniki. 2010-sesongen var ikke like sterk; hun ble nummer to i Diamond League sammenlagt etter seks andreplasser bak Nadezjda Ostaptsjuk, og tok bare \xc3\xa9n seier, i stevnet i New York City hvor Ostaptsjuk ikke deltok. Hun ble ogs\xc3\xa5 nummer to bak Ostaptsjuk i innend\xc3\xb8rs-VM._NEWLINE_Hun tok s\xc3\xb8lv under Sommer-OL 2016.\n_START_SECTION_\nUtmerkelser\n_START_PARAGRAPH_\nAdams ble i 2008 utnevnt til offiser av New Zealands fortjenstorden. I 2016 ble hun forfremmet til Dame Companion av samme orden. Hun ble dermed opph\xc3\xb8yet i ridderstanden og fikk rett til \xc3\xa5 f\xc3\xb8re tiltaleformen dame foran sitt navn.'